CELEX: 32020R0571
Language: bg
Date: 2020-04-24 00:00:00
Title: Регламент за изпълнение (ЕС) 2020/571 на Комисията от 24 април 2020 година за изменение на Регламент за изпълнение (ЕС) 2019/1198 за налагане на окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република, изменен с Регламент за изпълнение (ЕС) 2019/2131, и за възстановяване на събраните мита

27.4.2020   
               
               
                  BG
               
               
                  Официален вестник на Европейския съюз
               
               
                  L 132/7
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/571 НА КОМИСИЯТА
         от 24 април 2020 година
         за изменение на Регламент за изпълнение (ЕС) 2019/1198 за налагане на окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република, изменен с Регламент за изпълнение (ЕС) 2019/2131, и за възстановяване на събраните мита
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 14, параграф 1 от него,
         като има предвид, че:
         А.   ПРОЦЕДУРА
         
         
                     (1)
                  
                  
                     С Регламент за изпълнение (ЕС) № 412/2013 на Съвета (2) бяха наложени окончателни антидъмпингови мита върху вноса на керамични съдове и прибори за сервиране или за кухня с произход от Китайската народна република. След разследване в рамките на преглед с оглед изтичане на срока на действие на мерките съгласно член 11, параграф 2 от основния регламент Комисията удължи срока на действие на мерките с Регламент за изпълнение (ЕС) 2019/1198 на Комисията (3) („действащите мерки“). Впоследствие, след провеждане на разследване във връзка със заобикаляне на мерките, с Регламент за изпълнение (ЕС) 2019/2131 на Комисията (4) Комисията реши да наложи на няколко дружества, които са подлежали на индивидуално дъмпингово мито в размер на 17,9 %, митническата ставка от 36,1 %, приложима за „всички други дружества“, и да отмени допълнителния им код по ТАРИК.
                  
               
                     (2)
                  
                  
                     С член 1, параграф 2 от Регламент за изпълнение (ЕС) 2019/2131 допълнителният код по ТАРИК B632, предоставен на дружеството Liling Jiaxing Ceramic Industrial Co., Ltd. [„Jiaxing“], беше заменен с допълнителен код по ТАРИК B999. Комисията отмени индивидуалния допълнителен код по ТАРИК въз основа на отношения с друго дружество с допълнителен код по ТАРИК B610, за което бе установено, че заобикаля мерките (5). Вследствие на това от влизането в сила на Регламент за изпълнение (ЕС) 2019/2131 по отношение на вноса на керамични съдове и прибори за сервиране или за кухня, произведени от Jiaxing, започна да се прилага митническата ставка от 36,1 %, приложима за „всички други дружества“. След публикуването на горепосочения регламент Jiaxing изтъкна, че не е било надлежно информирано за намерението на Комисията да промени индивидуалната му митническа ставка и да му наложи митническата ставка, приложима за всички останали дружества. Jiaxing заяви, че поради това не е било в състояние да упражни напълно и ефективно правото си на защита. Освен това то представи доказателства, че вече не е свързано с дружеството с допълнителен код по ТАРИК B610.
                  
               
                     (3)
                  
                  
                     В това отношение Комисията потвърди, че Jiaxing не е било в състояние да упражни ефективно правото си на защита и че то няма отношения с друго дружество, за което е установено, че заобикаля мерките. Поради това резултатът от разследването по отношение на Jiaxing щеше да бъде различен, ако му беше дадена възможност да упражни в пълна степен правото си на защита по време на разследването във връзка със заобикалянето на мерките.
                  
               
                     (4)
                  
                  
                     По тази причина е целесъобразно да бъде изменен Регламент за изпълнение (ЕС) 2019/1198, изменен с Регламент за изпълнение (ЕС) 2019/2131, и допълнителният код по ТАРИК B632 отново да се предостави на Liling Jiaxing Ceramic Industrial Co., Ltd., спрямо чийто внос е следвало да остане приложима митническа ставка от 17,9 %.
                  
               Б.   ПРИЛАГАНЕ С ОБРАТНА СИЛА
         
         
                     (5)
                  
                  
                     Вносът от Jiaxing в Съюза е бил облаган със ставка от 36,1 % от 13 декември 2019 г., когато влезе в сила Регламент за изпълнение (ЕС) 2019/2131 за изменение на Регламент за изпълнение (ЕС) 2019/1198. Както е обяснено в съображения 3 и 4 по-горе, за този внос е щяла да бъде приложена митническа ставка от 17,9 %, ако на Jiaxing бе дадена възможност ефективно да упражни правата си. Поради това се счита за целесъобразно допълнителният код по ТАРИК B632, за който се прилага митническа ставка от 17,9 %, да се предостави на дружеството Liling Jiaxing Ceramic Industrial Co., Ltd. с обратна сила, считано от датата на влизане в сила на Регламент за изпълнение (ЕС) 2019/2131.
                  
               
                     (6)
                  
                  
                     Следователно размерът на окончателните мита, платени по силата на Регламент за изпълнение (ЕС) 2019/1198, изменен с Регламент за изпълнение (ЕС) 2019/2131, за вноса от Jiaxing над митническата ставка в размер на 17,9 %, трябва да се възстанови или опрости.
                  
               
                     (7)
                  
                  
                     Мерките, предвидени в настоящия регламент, са в съответствие със становището на комитета, създаден по силата на член 15, параграф 1 от Регламент (ЕС) 2016/1036,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложение I към Регламент за изпълнение (ЕС) 2019/1198, изменен с Регламент за изпълнение (ЕС) 2019/2131, следното дружество се вписва отново в списъка на оказалите съдействие китайски производители износители, които не са включени в извадката:
            
               
                           Дружество
                        
                        
                           Допълнителен код
                           по ТАРИК
                        
                     
                           „Liling Jiaxing Ceramic Industrial Co., Ltd.
                        
                        
                           B632“
                        
                     
         
         
            Член 2
            Размерът на окончателните мита, платени по силата на Регламент за изпълнение (ЕС) 2019/1198 над окончателното антидъмпингово мито, установено в член 1, се възстановява или опрощава.
            Искането за възстановяване или опрощаване се отправя към националните митнически органи в съответствие с приложимото митническо законодателство в рамките на срок, предвиден в член 121 от Регламент (ЕС) № 952/2013 на Европейския парламент и на Съвета (6).
            Когато трябва да се възстанови определена сума, дължимата лихва следва да бъде прилаганата от Централната европейска банка за нейните основни операции по рефинансиране и публикувана в серия С на Официален вестник на Европейския съюз в първия календарен ден на всеки месец.
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага с обратна сила от 13 декември 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 април 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 176, 30.6.2016, стр. 21.
         
            (2)  ОВ L 131, 15.5.2013 г., стр. 1.
         
            (3)  ОВ L 189, 15.7.2019 г., стр. 8.
         
            (4)  ОВ L 321, 12.12.2019 г., стр. 139.
         
            (5)  Регламент за изпълнение (ЕС) 2019/2131, съображения 20 и 21.
         
            (6)  ОВ L 269, 10.10.2013 г., стр. 1.